CELEX: 22007D0462
Language: sk
Date: 2007-05-25 00:00:00
Title: 2007/462/ES: Rozhodnutie Rady ministrov AKT – ES č. 3/2007 z  25. mája 2007 , ktorým sa mení a dopĺňa rozhodnutie č. 3/2001 o pridelení zdrojov z ôsmeho a deviateho Európskeho rozvojového fondu Somálsku

5.7.2007   
            
            
               SK
            
            
               Úradný vestník Európskej únie
            
            
               L 175/36
            
         
      ROZHODNUTIE RADY MINISTROV AKT – ES č. 3/2007
   z 25. mája 2007,
   ktorým sa mení a dopĺňa rozhodnutie č. 3/2001 o pridelení zdrojov z ôsmeho a deviateho Európskeho rozvojového fondu Somálsku
   (2007/462/ES)
   RADA MINISTROV AKT – ES,
   so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej podpísanú v Cotonou 23. júna 2000 (1), revidovanú dohodou (2), ktorou sa mení a dopĺňa uvedená dohoda o partnerstve AKT – ES, podpísanou v Luxemburgu 25. júna 2005, a najmä jej článok 93 ods. 6,
   keďže:
   
               (1)
            
            
               Článok 93 ods. 6 dohody o partnerstve AKT – ES umožňuje Rade ministrov súhlasiť s mimoriadnou podporou pre štáty AKT zúčastnené na predchádzajúcich dohovoroch AKT – ES, ktoré kvôli absencii bežne ustanovených vládnych inštitúcií neboli schopné podpísať alebo ratifikovať dohodu o partnerstve AKT – ES. Táto podpora sa môže týkať budovania inštitúcií a činností zameraných na hospodársky a sociálny rozvoj, pričom sa osobitne zohľadňujú potreby najzraniteľnejších vrstiev obyvateľstva. Toto ustanovenie sa týka Somálska.
            
         
               (2)
            
            
               Rozhodnutím č. 3/2001 z 20. decembra 2001 (3) Rada ministrov AKT – ES pridelila Somálsku sumu 149 miliónov EUR z deviateho Európskeho rozvojového fondu (ERF) na finančnú a technickú spoluprácu. Úloha národného povoľujúceho úradníka pre plánovanie a implementáciu tohto prídelu bola zverená vedúcemu povoľujúcemu úradníkovi pre ERF.
            
         
               (3)
            
            
               Článok 3 ods. 5 prílohy IV k dohode o partnerstve AKT – ES umožňuje Spoločenstvu zvýšiť prídel pre krajinu s cieľom zohľadniť mimoriadne potreby alebo výnimočný výkon.
            
         
               (4)
            
            
               V článku 5 ods. 2 prílohy IV je ustanovená možnosť vykonať preskúmanie vo výnimočných situáciách uvedených v ustanoveniach o humanitárnej pomoci a pomoci v núdzových situáciách. Na základe záverov ad hoc preskúmania programu spolupráce so Somálskom sa vyžadujú dodatočné zdroje z deviateho ERF s cieľom zabezpečiť pokračovanie podpory pre obyvateľov Somálska dovtedy, kým do platnosti nevstúpi desiaty ERF,
            
         ROZHODLA TAKTO:
   Článok 1
   Do rozhodnutia Rady ministrov AKT – ES č. 3/2001 sa vkladá tento článok:
   
      „Článok 3a
      Na základe záverov ad hoc preskúmania sa prideľuje Somálsku dodatočná suma vo výške 36 144 798 EUR z deviateho ERF na finančnú a technickú spoluprácu z balíka na dlhodobý rozvoj uvedeného v odseku 3 písm. a) finančného protokolu v prílohe I k dohode o partnerstve AKT – ES.“
   
   Článok 2
   Toto rozhodnutie nadobúda účinnosť dňom jeho prijatia.
   
      V Bruseli 25. mája 2007
      
         
            Za Radu ministrov AKT – ES
         
         
            predseda
         
         Mohlabi K. TSEKOA
         
      
   
   
      (1)  Ú. v. ES L 317, 15.12.2000, s. 3.
   
      (2)  Ú. v. EÚ L 209, 11.8.2005, s. 27. Dohoda sa predbežne vykonáva na základe rozhodnutia č. 5/2005 (Ú. v. EÚ L 287, 28.10.2005, s. 1).
   
      (3)  Ú. v. ES L 56, 27.2.2002, s. 23.